ባለሥልጣኑ በሁለተኛው የዕቅድ ዘመን  የንግድ ቴሌቪዥን ፈቃድ ለመሥጠት መዘጋጀቱን አስታወቀ
ለሁለተኛው ቀን በጁፒተር ሆቴል በተካሄደው የውይይት መድረክ ላይ በባለሥልጣኑ የሕግና ማስታወቂያ ዳይሬክቶሪየት ዳይሬክተር አቶ ግዛው ተስፋዬ የባለሥልጣኑን የሁለተኛ ዕድገትና ትራንስፎርሜሽን ዕቅድ አስመልክተው ባደረጉት ገለጻ በአገሪቱ ፖለቲካዊ፤ማህበራዊና ኢኮኖሚያዊ ዕድገት አስተዋጽኦ ለማድረግ ለሚችሉ ተቋማት የቴሌቪዥን ፈቃድ ለመሥጠት ታቅዷል ብለዋል።ባለሥልጣኑ የአገሪቱን የቴሌቭዥን ቴክኖሎጂን ወደ ዲጂታል የማሸጋገር ሥራን ለማጠናቀቅ ሲባል  የህዝብና የንግድ ቴሌቪዥን ፈቃድን እንዲዘገይ ማድረጉን  የገለጹት አቶ ግዛው  ሁሉም ብሮድካስተሮች  በስቱዲዮ ግንባታና በይዘት ቅድመ ዝግጅቶች ላይ ትኩረት ሠጥተው እንዲሠሩ ተደርጓል ብለዋል።በዘንድሮ የበጀት ዓመት የቴሌቭዥን ማሠራጫያ ጣቢያ ግንባታና የቴክኖሎጂ ተከላ ሥራውን ሙሉ ለሙሉ የማጠናቀቅ ሥራ እንደሚከናወን ያብራሩት አቶ ግዛው  ጣቢያው  በአንድ ላይ 22 የሚሆኑ ቻናሎችን የሚይዝ በመሆኑ ባለሥልጣኑ በሚያወጣው ጨረታ መስፈርቱን ለሚያሟሉ  የግል ፤ የመንግሥትና የህዝብ የሚዲያ ተቋማት  ፈቃዱ ተሠጥቷቸው በ2009 ዓም ወደ ሥራ እንደሚገቡ ተናግረዋል።ባለሥልጣኑ በሬዲዮ ዘርፉም የተሻለ የሚዲያ ሽፋን እንዲኖር  ለማስቻል እየሠራ መሆኑን የጠቆሙት አቶ ግዛው በሁለተኛው የዕቅድ ዘመን ለ13 የንግድ ሬዲዮና  30 ለሚሆኑ የማህበረሰብ ሬዲዮ ፈቃድ ለመሥጠት  ዕቅድ መያዙን አያይዘው ገልጸዋል።በዋልታ ኢንፎርሜሽን ማዕከል የሚዲያና ፕሮዳክሽን መምሪያ ሥራ አስኪያጅ  ወይዘሮ አልማዝ በየነ በበኩላቸው እንደገለጹት ማዕከሉ ለቴሌቭዥን ሥርጭትን ለመጀመር የሚያስችለውን  ጥናት  በተገቢው መንገድ ማጠናቀቁን  ገልጸው  በተለይ ለቴሌቭዥን ሚዲያ ወሳኝ የሆነውን የይዘት ፎርማት ዝግጅት  ሙሉ ለሙሉ መጠናቀቁን ገልጸዋል ።በፋና ብሮድካስቲንግ  ኮርፖሬት የፕሮግራም ዘርፍ ዳይሬክተር አቶ ሳሙኤል እንዳለ ለዋልታ እንደገለጹት  በቅርቡ የቴሌቪዥን ፈቃድ ለማግኘት ከሚሠሩ ተቋማት መካከል የፋና ብሮድካስቲንግ ኮርፖሬት አንዱ መሆኑን ገልጸው  ለቴሌቭዥን ሥርጭት አስፈላጊ የሆኑትን ግብዓቶችን ከሟሟላት ጀምሮ  የፕሮግራም ዲዛይንና ጥናትን ሠርቶ ከወዲሁ ማጠናቀቁን ገልጸዋል ።